[{"text_idx": "#000000", "text": "Muuseumio\u0308o\u0308l, 17. mail on Eesti Rahva Muuseumi na\u0308itusemajas ilusa kirja kirjutamise to\u0308o\u0308tuba, kus on vo\u0303imalik proovida kalligraafia to\u0308o\u0308vahendeid ja o\u0303ppida tundma vanu kirjastiile. Aga miks u\u0308ldse ra\u0308a\u0308kida arvutiajastul sellisest arhailisest kunstiliigist nagu kalligraafia? Miks on tekstito\u0308o\u0308tlusprogrammide kasutusoskuse ko\u0303rval oluline ka ka\u0308sitsi kirjutamise vilumus?"}, {"text_idx": "#000001", "text": "So\u0303nade joonistamine ja piltide kirjutamine"}, {"text_idx": "#000002", "text": "Villu Toots, Eesti ko\u0303ige tunnustatum kalligraafiavirtuoos, on u\u0308hel oma kalligraafilisel lehel va\u0308ljendanud mo\u0303tet, et kalligraafiat vo\u0303ib vo\u0303rrelda tantsukunsti tipu \u2013 balletiga. Kujutava kunsti alaliigina on vo\u0303imalik ilukirja ta\u0308htede va\u0308ljendusrikka, oskusliku ja harmoonilise kuju kaudu va\u0308ljendada mo\u0303tete ko\u0303rval ka tundeid. Ekspressiivse va\u0308ljenduslaadi kaudu luuakse pilte u\u0308limast ro\u0303o\u0303must su\u0308gavaima kurbuseni. Vo\u0303ib o\u0308elda, et see on tegevus, mil joonistatakse so\u0303nu ja kirjutatakse pilte. Kalligraafi kirjutatud etu\u0308u\u0308d mo\u0303jub mo\u0303nikord nagu maal, kust teinekord pole ta\u0308hekujusid kerge eristada. Ja vahel polegi tegija loetavust ta\u0308htsaks pidanud, sest on tahtnud ekspressiivse va\u0308ljenduslaadi kaudu oma impulsse ja tundeid kirjeldada."}, {"text_idx": "#000004", "text": "Palun mo\u0303elge selle u\u0308le, missugused ja\u0308rgnevatest tekstina\u0308idetest on kalligraafi kirjutatud. O\u0303ige vastuse leiate postituse lo\u0303pust."}, {"text_idx": "#000005", "text": "Pilt 6. Na\u0308ited ka\u0308sikirjalistest ma\u0308rkmetest ja na\u0308ide kalligraafiast"}, {"text_idx": "#000006", "text": "Ma\u0308letan, et Villu Toots ra\u0308a\u0308kis kirjakunstikooli tunnis, et teda solvab va\u0308ga, kui inimesed kiidavad tema to\u0308id so\u0303nadega: \u201cOi kui kaunis, nagu tru\u0308kitud!\u201d. Kui masina abil tru\u0308kitakse ta\u0308pselt u\u0308hesuguseid ta\u0308hti, siis kalligraaf taotleb loomingulisust ja va\u0308ldib tuima u\u0308hetaolisust. Parimaid kalligraafe eristabki o\u0303pipoistest see, et nende kindla ka\u0308e alt ilmuvad virtuooslikud sule- vo\u0303i pintslito\u0303mbed, mis kannavad kunstniku isikupa\u0308rast va\u0308ljenduslaadi. Nii nagu joonistajaid ja graafikuid saame eristada \u201cka\u0308ekirja\u201d ja\u0308rgi, nii on ka meistrist kirjakunstniku aabete stiil selgelt a\u0308ratuntav."}, {"text_idx": "#000007", "text": "Museoloogile ei tohiks tihedas gooti tekstuur- vo\u0303i fraktuurkirjas kirjutatud u\u0308rikute mo\u0303istmine probleeme tekitada. Selgus aga, et ta\u0308napa\u0308evane filosoofiateaduskonna lo\u0303petanu ei pruugigi enam gooti ta\u0308hti tunda ega selles stiilis kirjutatust aru saada. Mulle kirjeldati anekdootlikku juhtumit, kus eksamiku\u0308simustele vastamiseks o\u0303piti pa\u0308he lo\u0303ike Ka\u0308su Hansu nutulaulust. Kolmest erinevast tekstist oli u\u0308ks u\u0308margooti stiilis, mis on lihtsamini loetav kui gootika tekstuur- vo\u0303i fraktuurstiil ja kaks teist peensulekalligraafias, mille ta\u0308hekujud nn ta\u0308napa\u0308evasest koolikirjast va\u0308ga palju ei erinegi. Kahjuks polnud tudengitel aga abistavat-selgitavat materjali, ra\u0308a\u0308kimata sellest, et nad oleksid saanud ise oma ka\u0308ega sarnaste ta\u0308htede kirjutamist proovida."}, {"text_idx": "#000008", "text": "Kui vaatame gooti stiilis, kas varasemas tekstuuris vo\u0303i hilisemas fraktuuris kirjutatud tekste, siis tundubki, et see ko\u0303ik on va\u0308ga keeruline. Villu Tootsi 3-aastase kirjakooli aegsete ma\u0308lestuste po\u0303hjal vo\u0303in aga kinnitada, et tekstuurkirja o\u0303ppimine pole sugugi raske. Tavaline ru\u0308tm oli selline, et na\u0308dalaga omandasime uue stiili kirjutamisvo\u0303tted ning o\u0308o\u0308sel enne varahommikusele Tallinna bussile minekut o\u0303ppisin, harjutasin ja kirjutasin valmis to\u0308o\u0308, mida oli ka silmal hea vaadata. Pean seda isegi ko\u0303ige kiiremini kirjutatavaks kirjaks, sest mungad, kes keskajal pakse raamatuid kopeerisid, on va\u0308lja to\u0308o\u0308tanud ko\u0303ige suuremaid lihtsustavaid vo\u0303tteid sisaldava stiili."}, {"text_idx": "#000009", "text": "Ka\u0308ed aitavad meil na\u0308ha ja mo\u0303ista"}, {"text_idx": "#000010", "text": "Popp on hoolitseda oma tervise eest ja trennis ka\u0308ia. Kasulik oleks ka oma ka\u0308elihaste fitnessiga tegeleda ja so\u0303rmede vormisoleku eest hoolitseda. Pastaka ka\u0308es hoidmine pingutab hoopis teisi lihaseid kui klaviatuuril tippimiseks vaja on. Ilukirjaharjutused aitavad ka\u0308tt vormis hoida, et ka\u0308sitsi ma\u0308rkmete tegemine ladusamalt kulgeks ja kirjutatu ka hiljem mo\u0303istetav oleks. Paljud on koolipo\u0303lves ka\u0308sitsi spikreid kirjutanud ja seela\u0308bi o\u0303ppematerjali nii selgeks saanud, et spikreid pa\u0308rast ei vajanudki. Ka ka\u0308sitsi konspekteerimine on meeldeja\u0308tmise seisukohalt oluline, sest kirjutamise ajal mo\u0303eldakse la\u0308bi, kuidas panna lu\u0308hidalt kirja ko\u0303ige olulisem ja seega luuakse tugev ma\u0308luja\u0308lg pu\u0308sima\u0308lus, kinnitades seda motoorse tegevuse abil. Vt ka "}, {"text_idx": "#000011", "text": "Mul on alles kunstiajaloo konspektid, kuhu ta\u0308hendasin selgelt ja loetavalt u\u0308les ko\u0303ige olulisemad faktid ja kunstiajaloolaste hinnangud. Enamik sellest on ka aastaid hiljem meeles ja konspekti lugedes kangastuvad mu silme ees koheselt ka kunstnike to\u0308o\u0308d. Palju olen kasutanud ka loengute kuulamise vo\u0303i koosolekute ajal ma\u0308rkmepabereid selleks, et mingeid automatistlikke fantaasiakujundeid arendada, mis on kalligraafia ja graafika hu\u0308briidid. Minu kogemus na\u0308itab, et kuskile vihikua\u0308a\u0308rele sodimine aitab keskenduda ja esinejat su\u0308gavamalt mo\u0303ista. Koolis ei maksaks o\u0303pilasi su\u0308u\u0308distada, kui nad sodivad vihikua\u0308a\u0308ri, pigem vo\u0303iks neid a\u0308rgitada mingit \u201csodivihikut\u201d pidama, kuhu mo\u0303tteid segila\u0308bi joonistustega u\u0308les ma\u0308rkida."}, {"text_idx": "#000012", "text": "Mul on head ma\u0308lestused joonistustundidest, kus o\u0303petaja Albert Anni, kes oli palju uurinud modernseid kunstivoole (abstraktsionism, dada, su\u0308rrealism jne) ra\u0308a\u0308kis meile no\u0303ukaajal po\u0303latud kunstnike to\u0308o\u0308dest ja ideedest. Selline paralleelne tegevus oli eriti to\u0303hus \u2013 o\u0303ppisime suurepa\u0308raselt joonistama ja saime samal ajal teada asju, mida formaalne kooliharidus ei vo\u0303imaldanud."}, {"text_idx": "#000013", "text": "Kalligraafina, kes pu\u0308u\u0308dleb ta\u0308htede kirjutamisel vo\u0303i joonistamisel vo\u0303imalikult ta\u0308iuslikumate vormide poole, olen siiski alatihti ha\u0308das oma ma\u0308rkmetest arusaamisega. Mu ka\u0308ekiri on teinekord va\u0308ga loetamatuks muutunud (vaata pilt 5). Olen mitmed korrad mo\u0303elnud, et kasulikum oleks olnud, kui oleksin o\u0303ppinud nooruses kooli kirjatehnika vaevade asemel kiirkirjama\u0308rke. Rikkusin oma ka\u0308ehoiu, sest pliiats polnud hea, paber oli kare ja suurest pu\u0308u\u0308dlikkusest olin u\u0308leni krampis. Va\u0308ike laps ei suudagi korralikku pliiatsihoidu saavutada ja kui on su\u0308venenud ebasobivad to\u0308o\u0308vo\u0303tted, on neid hiljem vo\u0303imatu parandada."}, {"text_idx": "#000014", "text": "Peaksime kauni ka\u0308ekirja taotlemise asemel vast rohkem ta\u0308helepanu po\u0308o\u0308rama kiirkirja arendamisele tarbetekstide kiireks u\u0308lesma\u0308rkimiseks. On lootusetu taotleda, et ko\u0303ik inimesed kirjutaksid ta\u0308pselt u\u0308hesuguseid ta\u0308hti ja peaksid kindlalt kinni seotud kursiivkirja ru\u0308tmilistest to\u0308o\u0308vo\u0303tetest vo\u0303i ja\u0308lgiksid pu\u0308stkirja ta\u0308pset vertikaalsust. Kalligraafia ja tarbekiri on va\u0308ga erinevad ja on parem neid lahus hoida."}, {"text_idx": "#000015", "text": "O\u0308eldakse, et ka\u0308ekirjad on sama erinevad kui so\u0303rmeja\u0308ljed. Tegelikult on erinevused veel suuremad. Kui detektiiv saab tuvastada isikut kindla so\u0303rmeja\u0308lje mustri po\u0303hjal, siis ka\u0308ekiri vo\u0303ib muutuda lausa tundide jooksul eufoorilistest poognatest vaevuloetavateks \u201cvaresejalgadeks\u201d, kui na\u0308iteks inimene on la\u0308bi elanud ehmatuse ja ei suuda ka\u0308te va\u0308rinat maha suruda."}, {"text_idx": "#000016", "text": "On ha\u0308mmastav, et juba mitmendat korda inimkonna ajaloos on leitud, et otstarbekas on kasutada kirjutamiseks va\u0308ikesemo\u0303o\u0303dulisi tahvleid \u2013 vo\u0303rrelda vo\u0303ib omavahel nii sumeri savitahvleid, kuhu ja\u0308a\u0308dvustati kiilkirja, kasetohule tehtud kriipeid, ruunidega sirvilaudu vo\u0303i tsaariaegses koolis kasutusel olnud vahatahvleid."}, {"text_idx": "#000017", "text": "Elektroonilised tahvlid, mida on hea ka\u0308es hoida ja ka\u0308sitseda, on kiiresti populaarsust saavutamas ka koolito\u0308o\u0308s. Mo\u0303eldes kirjatehnika o\u0303petamise metoodikatele, proovisin tahvelarvutis ja mobiiltelefonis nn koolikirja kirjutada. Laadisin Androidi keskkonnas kasutamiseks oma seadmetesse mitmeid a\u0308ppe ja vo\u0303rdlesin nende kasutajaliideseid. Leidsin, et ta\u0308hekujude tundmao\u0303ppimiseks ja kirjutamise harjutamiseks on need suurepa\u0308rased vahendid. Polegi vaja paberit sodida, kui motoorsete oskuste lihvimiseks on sellised ka\u0308epa\u0308rased vahendid olemas. Pealegi on ka programme, mis suudavad ka\u0308ekirja tuvastada ja muuta ka\u0308ekirjalised ta\u0308hed fondiks, millest ka teised aru saavad. Seega on ka\u0308sitsi kirjutamisel siiski tulevikku."}, {"text_idx": "#000018", "text": "On vo\u0303rreldud ka\u0308sitsi kirjutatud kirjade ja standardsete tru\u0308kikirjade tajumist magnetresonantstomograafia uuringutel ja avastatud katses osalenute ajudes tajuerinevusi. Leitakse, et erinevate tekstide to\u0308o\u0308tlemisprotsessis vo\u0303ib ta\u0308heldada kvalitatiivseid erinevusi. Puutetundlike seadmetega to\u0308o\u0308tades ja ma\u0308rkmeid tehes on meil vo\u0303imalik joonistada, teha ka\u0308sikirjalisi ma\u0308rkmeid ja tru\u0308kkida pikemaid tekste. On lisandunud vaheldusrikkust, mis eeldatavalt muudab meid loomingulisemaks. Novaatoris oli hiljaaegu teadusuudis, et noortel kunstnikel, kes ha\u0308sti joonistavad, on ajus hallainet rohkem kui kontrollgrupis olnud va\u0308heste kunstivo\u0303imetega katsealustel. Va\u0308idaksin uljalt, et ka kalligraafiaga tegelemine, sarnanedes joonistamisele, vo\u0303ib inimajule mo\u0303ju avaldada. Uuemates uuringutes kinnitatakse, et ka\u0308sisitsi kirjutamine avaldab mo\u0303ju motoorsete oskustele, ma\u0308lule ja kogu aju aktiivsusele."}, {"text_idx": "#000019", "text": "Ka\u0308sitsi kirja kirjutades mo\u0303tleme me sellele, et tekst oleks adressaadile selgelt arusaadav ja mo\u0303juks su\u0308damest su\u0308damesse so\u0303numina. O\u0303nnitluskaartidega tahame oma kauneid mo\u0303tteid va\u0308ljendada kaunistuste abil ja ro\u0303hutada olulisi ta\u0308htpa\u0308evi kalligraafiliste finessidega."}, {"text_idx": "#000020", "text": "Kalligraafiaga tegelemine o\u0303petab ta\u0308psust ja kannatlikkust, samas ka planeerimisoskust ja vastutustunnet, sest on ju suur o\u0303nnetus, kui tervikpildist mo\u0303ni tekstielement va\u0308lja ja\u0308a\u0308b vo\u0303i viimasel minutil midagi sassi la\u0308heb. Kalligraaf ei mo\u0303tle kirjutades o\u0303igekirjale, vaid hoopis sellele, kuidas ko\u0303ige paremini sulge hoida ja teksti oskuslikult sobituma panna, et ei tekiks veidraid poolitusi vo\u0303i a\u0308a\u0308rejoontest u\u0308lejookse."}, {"text_idx": "#000021", "text": "Paljudes tekstito\u0308o\u0308tlus- vo\u0303i kujundusprogrammides leidub ka\u0308ekirja vo\u0303i suleto\u0303mbeid ning pintslilo\u0308o\u0308ke ja\u0308ljendavaid fonte. Nende hulgas vo\u0303ib olla pa\u0308ris heade kalligraafide ta\u0308hekujusid imiteerivaid ja\u0308ljendusi. Kahjuks neid eriti soovitada ei saa, sest ka\u0308sitsi kirjutatud kalligraafia on alati loomingulisem ja elavam."}, {"text_idx": "#000022", "text": "Digiteerimise tuhinas on arvutisse kopeeritud palju selliseid fonte, mis on algselt olnud sule- vo\u0303i pintslikirjad. Teostaja, kes aga ise kalligraafia to\u0308o\u0308vo\u0303tteid ei valda, on pahatihti eksinud ta\u0308htede u\u0308lejoonistamisel. Tekstito\u0308o\u0308tlusprogrammides saada olevate kaldkirjade hulgas, mis imiteerivad pintslikirju, on va\u0308ga palju neid, mida kalligraafid parema meelega pru\u0308gikasti saadaks ja kasutada ei lubakski."}, {"text_idx": "#000023", "text": "Kalligraafia o\u0303ppime on kasulik ko\u0303igile, kes tegelevad igapa\u0308evato\u0308o\u0308s visuaalse kommunikatsiooniga. Inimene, kes on kunagi kalligraafiakursusel vo\u0303i -to\u0308o\u0308toas ka\u0308inud, on tundma o\u0303ppinud erinevaid s\u030crifte ja oskab analu\u0308u\u0308sida nende eripa\u0308rasid. Kalligraafia o\u0303ppimisel puututakse ilmtingimata kokku ka tu\u0308pograafiaga ning o\u0303pitakse parema loetavuse saavutamiseks ku\u0308ljendamise po\u0303hito\u0303desid. Seela\u0308bi oskab inimene, kes on kirjakunstiga kokku puutunud, hinnata paremini ka arvutigraafikute to\u0308o\u0308de taset. Sisu ja vormi tasakaalu saavutamisel on to\u0308o\u0308 fontidega vo\u0303ti, mille abil tekib harmoonia."}, {"text_idx": "#000024", "text": "Kalligraafia to\u0308o\u0308tubasid juhendades olen ta\u0308heldanud, et inimesed tunnevad ilukirja vastu suurt huvi ja naudivad seda tegevust va\u0308ga. Juhuslikult sulge prooviv inimene on sattunud suurde vaimustusse oma edusammudest. Kalligraafia o\u0303ppimine on meditatiivne tegevus ja mo\u0303jub teraapiliselt, vo\u0303imaldades raputada maha argipa\u0308evastressi ja rahustada su\u0308dame ru\u0308tmi. Kalligraafia abil vanade kirjastiilide tundmao\u0303ppimine on ka vaimselt va\u0308ga arendav, vo\u0303imaldades meil ligi pa\u0308a\u0308seda ajalooliste tekstide varasalvedele. Ilukirja kirjutades ja pu\u0308sivust kasvatades saab igau\u0308ks meist tunda end kunstnikuna, kes valmistab so\u0303pradele kaunilt vormistatud so\u0303numitega ro\u0303o\u0303mu."}, {"text_idx": "#000025", "text": "NB! U\u0308lalpool esitatud ku\u0308simuse o\u0303ige vastus: Ko\u0303ik na\u0308ited on kirjutanud ka\u0308esoleva artikli autor."}, {"text_idx": "#000026", "text": "Vaata ka: Muusemio\u0308o\u0308 Eesti Rahva Muuseumis"}, {"text_idx": "#000030", "text": "Sisesta oma meiliaadress, et saada teateid lugude ilmumise kohta meili teel."}]